b'\n_START_ARTICLE_\nSatyricon (band)\n_START_SECTION_\nDannelse og demoer\n_START_PARAGRAPH_\nI 1990 dannede bassisten Vegard "Wargod" og trommeslageren Carl-Michael "Exhurtum" Eide bandet Eczema (engelsk for "eksem"). Kort tid efter kom Sigurd "Satyr" Wongraven og H\xc3\xa5vard "Lemarchand" J\xc3\xb8rgensen med i bandet som henholdsvis sanger og guitarist. Senere skiftede bandet navn til Satyricon, opkaldt efter den antikke romerske roman af samme navn, og i 1992 udgav de deres f\xc3\xb8rste demo \xe2\x80\x93 demoen havde oprindeligt ingen titel, men er efterf\xc3\xb8lgende blevet d\xc3\xb8bt "All Evil-demoen" efter det f\xc3\xb8rste spor p\xc3\xa5 den._NEWLINE_Efter udgivelsen af All Evil forsvandt b\xc3\xa5de Wargod og Exhurtum fra bandet \xe2\x80\x93 Exhurtum blev smidt ud af bandet, angiveligt fordi han "ikke lignede en black metaller", mens Wargod forlod hele black metal-scenen for i stedet at blive FN-soldat. Tilbage var nu Satyr og Lemarchand, og de valgte nu at hyre trommeslageren Kjetil-Vidar "Frost" Haraldstad som sessionsmusiker. Sammen med ham indspillede bandet deres anden demo, The Forest Is My Throne, som de udgav i 1993. Efter de to demoer forlod Lemarchand bandet for i stedet at g\xc3\xa5 med i bandet Ulver, som p\xc3\xa5 det tidspunkt skulle til at udgive deres f\xc3\xb8rste demo. Efter Lemarchands udgang fra bandet overtog Satyr rollerne som b\xc3\xa5de bassist, guitarist og keyboardspiller i bandet, mens Frost fortsatte som trommeslager \xe2\x80\x93 nu som fuldgyldigt medlem af bandet.\n_START_SECTION_\nDark Medieval Times\n_START_PARAGRAPH_\nBegge bandets demoer havde solgt overraskende godt, og Satyricon kunne nu skrive kontrakt med No Fashion Records, som tilb\xc3\xb8d at udgive deres debutalbum. Halvvejs inde i indspilningerne kom No Fashion dog i \xc3\xb8konomiske vanskeligheder og bakkede ud af kontrakten. Satyr og Frost var derfor n\xc3\xb8dsaget til at tage private l\xc3\xa5n for at kunne f\xc3\xa5 f\xc3\xa6rdiggjort albummet. _NEWLINE_Bandet gik nu i gang med at s\xc3\xb8ge efter interesserede pladeselskaber og st\xc3\xb8dte ved et tilf\xc3\xa6lde p\xc3\xa5 Tatra Productions, som tilb\xc3\xb8d at skrive kontrakt med bandet. Da Tatra ikke var et black metal-orienteret pladeselskab blev det besluttet at udgive Satyricons materiale gennem et underselskab, som blev d\xc3\xb8bt Moonfog Productions. Gennem Moonfog udgav Satyricon i september samme \xc3\xa5r deres debutalbum, Dark Medieval Times. _NEWLINE_Albummet, som blev udgivet mens medieeksponeringen af black metal-milj\xc3\xb8et var p\xc3\xa5 sit h\xc3\xb8jeste, blev meget positivt modtaget i milj\xc3\xb8et, omend det forblev ukendt for st\xc3\xb8rstedelen af omverdenen, og er blevet hyldet som et "essentielt" album inden for den norske black metal. Da bandet havde brugt egne \xc3\xb8konomiske ressourcer p\xc3\xa5 indspilningen var produktionen af albummet d\xc3\xa5rlig, og det f\xc3\xb8rte til kritik fra flere sider. Det skilte sig ud fra almindelig black metal ved at indarbejde akustisk guitar og fl\xc3\xb8jte i musikken \xe2\x80\x93 noget meget us\xc3\xa6dvanligt for black metal \xe2\x80\x93 i et fors\xc3\xb8g p\xc3\xa5 at skabe en middelalderlig atmosf\xc3\xa6re, og bandet har selv udtalt, at det tog black metal-milj\xc3\xb8et med storm. _NEWLINE_Albummets omslag indeholder i \xc3\xb8vrigt et billede fra den norske kunstner Theodor Kittelsen \xe2\x80\x93 hvis illustrationer Varg Vikernes\' Burzum ogs\xc3\xa5 gjorde meget brug af.\n_START_SECTION_\nThe Shadowthrone\n_START_PARAGRAPH_\nSatyricon fortsatte i samme spor som Dark Medieval Times, og i maj \xc3\xa5ret efter gik bandet igen i studiet for at indspille deres andet album. De efterf\xc3\xb8lgende tre m\xc3\xa5neder blev brugt p\xc3\xa5 at mikse albummet, og det blev udgivet i september 1994 med titlen The Shadowthrone. _NEWLINE_Albummet blev ligesom sin forg\xc3\xa6nger positivt modtaget i black metal-milj\xc3\xb8et og blev et mindre gennembrud for bandet. P\xc3\xa5 The Shadowthrone var der skruet lidt ned for den middelalderlige atmosf\xc3\xa6re fra debutalbummet, og der blev blandt andet i stedet gjort mere brug af synthesizer \xe2\x80\x93 noget som f.eks. kan h\xc3\xb8res p\xc3\xa5 albummets sidste spor, "I en Svart Kiste", som udelukkende best\xc3\xa5r af synth spillet af Satyr. Ved indspilningen gjorde bandet for anden gang ogs\xc3\xa5 brug af en sessionsmusiker, Steinar Sverd "S.S." Johnsen som keyboardspiller, og bandet fik tilf\xc3\xb8jet et nyt medlem; Emperor-guitaristen Samoth, der spillede bas p\xc3\xa5 albummet. Han forlod dog bandet igen f\xc3\xb8r udgivelsen af deres n\xc3\xa6ste album. _NEWLINE_Som f\xc3\xb8lge af debutalbummets relativt store succes havde bandet nu alle de midler, de skulle bruge, og albummets produktion var derfor v\xc3\xa6sentligt bedre end dets forg\xc3\xa6ngers. _NEWLINE_Senere, i 1995, blev Satyricons anden demo, The Forest Is My Throne, efter pres fra bandets fans, genudgivet \xe2\x80\x93 denne gang som et splitalbum med Enslaved og med titlen The Forest Is My Throne / Yggdrasil. P\xc3\xa5 trods af at materialet er identisk med det fra den oprindelige demo st\xc3\xa5r Lemarchand ikke n\xc3\xa6vnt noget sted p\xc3\xa5 udgivelsen.\n_START_SECTION_\nNemesis Divina og kommerciel succes\n_START_PARAGRAPH_\nI januar 1996 gik bandet endnu engang i studiet og brugte to m\xc3\xa5neder p\xc3\xa5 at indspille deres n\xc3\xa6ste album. Den korte tid i studiet skyldtes, at alt materiale var skrevet i forvejen og stammede fra perioden 1993-1995. Albummet, hvorp\xc3\xa5 Darkthrone-vokalisten, -guitaristen og -bassisten Ted "Nocturno Culto" Skjellum medvirkede under navnet "Kvedulv", blev udgivet 22. april 1996 som Nemesis Divina. _NEWLINE_P\xc3\xa5 albummet er brugen af keyboard nedtonet voldsomt i forhold til tidligere, og albummet er blevet beskrevet, som at det "kun handler om guitar og trommer". _NEWLINE_Nemesis Divina blev bandets f\xc3\xb8rste store kommercielle succes og solgte over 100.000 eksemplarer alene i 1996. Anmelderm\xc3\xa6ssigt blev det ogs\xc3\xa5 m\xc3\xb8dt med stor ros. Allmusic skrev, at "Nemesis Divina sikrer Satyricon en plads i heavy metal-historieb\xc3\xb8gerne", og at albummet var "indbegrebet af black metal". Dog er Satyrs vokal p\xc3\xa5 albummet blevet kritiseret. _NEWLINE_Albummet indeholdt blandt andet sangen "Mother North", som gik hen og blev "et af 90\'ernes st\xc3\xb8rste black metal-hits". Satyricon indspillede og udgav samme \xc3\xa5r en musikvideo til sangen, som et af de f\xc3\xb8rste norske black metal-bands (Burzum udgav videoen Dunkelheit samme \xc3\xa5r)._NEWLINE_Bandet fulgte successen op med deres f\xc3\xb8rste Europa-turn\xc3\xa9, sammen med black metal-bandet Gorgoroth og det svenske melodisk black metal-band Dissection.\n_START_SECTION_\nF\xc3\xb8rste mainstream-interesse og Rebel Extravaganza\n_START_PARAGRAPH_\nSom f\xc3\xb8lge af at bandet nu ogs\xc3\xa5 turnerede (med hyrede g\xc3\xa6stemusikere til at udfylde rollerne som guitarist, bassist og keyboardspiller), blev der l\xc3\xa6ngere mellem Satyricons studiealbum, og det n\xc3\xa6ste blev derfor f\xc3\xb8rst udgivet i 1999. Forinden havde bandet dog udgivet de to ep\'er Megiddo (1997) og Intermezzo II (1999) s\xc3\xa5vel som et samler-bokss\xc3\xa6t best\xc3\xa5ende af deres tre f\xc3\xb8rste album som billed-lp\'er, udgivet i kun 1.000 eksemplarer. P\xc3\xa5 ep\'en Intermezzo II vendte Satyricon-stifteren Wargod tilbage og spillede synthesizer p\xc3\xa5 to af numrene. Satyricon skrev ogs\xc3\xa5 en verdensomsp\xc3\xa6ndende kontrakt med Nuclear Blast Records (eksklusiv Skandinavien som stadig var d\xc3\xa6kket af Moonfog Productions) og medvirkede p\xc3\xa5 Darkthrone-hyldestalbummet Darkthrone Holy Darkthrone med sangen "Kathaarian Life Code" samt p\xc3\xa5 Bathory-hyldestalbummet In Conspiracy With Satan med sangen "Born for Burning"._NEWLINE_Senere samme \xc3\xa5r (1999) udgav bandet s\xc3\xa5 endelig deres fjerde album, Rebel Extravaganza. P\xc3\xa5 albummet var der i forhold til tidligere gjort stort brug af g\xc3\xa6stemusikere, og i milj\xc3\xb8et kendte personligheder som Fenriz (Darkthrone), Snorre Westvold Ruch (Thorns), Anders Odden (Apoptygma Berzerk) og Daniel "D\xc3\xb8d" Olaisen (Blood Red Throne) hjalp alle til med albummet. _NEWLINE_Det blev det f\xc3\xb8rste Satyricon-album som fik en blandet modtagelse \xe2\x80\x93 Allmusic skrev f.eks., at "Rebel Extravaganza er lytbar, bare ikke vindende nok for ikke-hardcore fans" og beklagede sig ogs\xc3\xa5 over, at nogle sange var for lange. Musikalsk \xc3\xa6ndrede bandet ogs\xc3\xa5 stil hen mod en mere industrial, og s\xc3\xa5gar en rock and roll-inspireret, lyd i nogle passager. _NEWLINE_Satyricon fulgte udgivelsen op med flere koncerter, blandt andet p\xc3\xa5 flere festivaler, og for f\xc3\xb8rste gang begyndte flere mainstream-medier nu ogs\xc3\xa5 at fatte interesse for bandet \xe2\x80\x93 deriblandt musikmagasinet NME, som gav Rebel Extravaganza en rosende anmeldelse. Albummet blev tilmed det f\xc3\xb8rste Satyricon-album til at n\xc3\xa5 en plads p\xc3\xa5 den norske hitliste, hvor det l\xc3\xa5 i to uger \xe2\x80\x93 dets h\xc3\xb8jeste placering var nr. 32, og i Finland n\xc3\xa5ede albummet endda en placering som nr. 27._NEWLINE_I den f\xc3\xb8lgende tid turnerede Satyricon meget \xe2\x80\x93 nu som hovednavn p\xc3\xa5 flere turn\xc3\xa9er i Nordamerika og Norge, s\xc3\xa5vel som i resten af Europa. I april og maj 2000 var bandet s\xc3\xa5gar p\xc3\xa5 turne med det kendte groove metal-band Pantera og blev dermed det f\xc3\xb8rste black metal-band til at turnere med et band, som havde solgt flere album til platin \xe2\x80\x93 ikke s\xc3\xa5 meget fordi de to bands havde noget til f\xc3\xa6lles musikalsk, som fordi Panteras forsanger Phil Anselmo var stor fan af black metal og Satyricon. Modtagelsen blandt publikum var dog blandet._NEWLINE_Det f\xc3\xb8lgende \xc3\xa5r udgav bandet videoen Roadkill Extravaganza, som indeholdt videomateriale fra bandets mange turn\xc3\xa9er samt diverse ekstramateriale. De p\xc3\xa5begyndte samtidig arbejdet p\xc3\xa5 det n\xc3\xa6ste album._NEWLINE_\xc3\x85ret efter, i juni 2002, udgav Satyricon deres f\xc3\xb8rste opsamlingsalbum (hvis man ser bort fra det sj\xc3\xa6ldne bokss\xc3\xa6t fra 1998 indeholdende bandets tre f\xc3\xb8rste album som billed-lp\'er). Opsamlingsalbummet fik titlen Ten Horns \xe2\x80\x93 Ten Diadems og indeholdt materiale fra alle fire album \xe2\x80\x93 noget af materialet fra de to f\xc3\xb8rste album var s\xc3\xa5gar blevet remastered for at kompensere for de oprindelige versioners d\xc3\xa5rlige produktionskvalitet. Udgivelsen af opsamlingsalbummet blev fulgt af yderligere turneren, blandt andet p\xc3\xa5 flere festivaler.\n_START_SECTION_\nGennembrud og mainstream-succes\n_START_PARAGRAPH_\nSamme efter\xc3\xa5r udgav bandet deres femte studiealbum, Volcano. Musikalsk var albummet radikalt anderledes end alle deres hidtidige udgivelser og indeholdt langsommere og mere rockpr\xc3\xa6get musik end det var set tidligere. Mens den nye musikstil skabte vrede blandt bandets gamle fans, som beskyldte dem for at v\xc3\xa6re sell-outs, blev albummet Satyricons kommercielt st\xc3\xb8rste succes, og albummet l\xc3\xa5 blandt andet tre uger p\xc3\xa5 den norske hitliste, en af ugerne som nr. 4, og er det til dato mest solgte black metal-album i Norge. Volcano vandt ogs\xc3\xa5 flere priser, deriblandt en Grammy for "Bedste metalalbum", to Alarmpriser \xe2\x80\x93 en for \xc3\x85rets sang (h\xc3\xa5rd rock-sangen "Fuel for Hatred") og en for "\xc3\x85rets metalalbum" \xe2\x80\x93 samt en Oslo-pris for "Bedste album"._NEWLINE_Oven p\xc3\xa5 den enorme succes med Volcano turnerede Satyricon nu endnu mere intensivt, hovedsageligt i Europa og i s\xc3\xa6rdeleshed i Skandinavien, hvor de blandt andet optr\xc3\xa5dte p\xc3\xa5 Roskilde Festival 2002, men senere ogs\xc3\xa5 i Nordamerika \xe2\x80\x93 for f\xc3\xb8rste gang siden 2000. Turn\xc3\xa9erne i Nordamerika blev dog uden bandets faste trommeslaget Frost. Han blev n\xc3\xa6gtet indrejsevisum, da han ikke havde oplyst, at han i 1990\'erne var blevet arresteret for at v\xc3\xa6re med i et barslagsm\xc3\xa5l. I stedet brugte Satyricon Slipknots trommeslager Joey Jordison som substitut. Deres Nordamerika-turne i 2004 blev dog yderligere kompliceret og i sidste ende aflyst, da to af bandets live-guitarister blev arresteret og anklaget for at have bed\xc3\xb8vet og voldtaget en kvinde i bandets turn\xc3\xa9bus efter en koncert i Toronto. De blev dog begge l\xc3\xb8sladt mod en samlet kaution p\xc3\xa5 50.000 canadiske dollar. Senere sags\xc3\xb8gte Satyr den norske formiddagsavis Verdens Gang for at have bragt billeder af ham sammen med omtale af sagen, selvom han intet havde med forbrydelsen at g\xc3\xb8re. S\xc3\xb8gsm\xc3\xa5let blev afvist af tingsretten efter Satyr ellers i f\xc3\xb8rste omgang havde f\xc3\xa5et medhold af forligsr\xc3\xa5det.\n_START_SECTION_\nNow, Diabolical og The Age of Nero\n_START_PARAGRAPH_\nSatyricons n\xc3\xa6ste studiealbum, Now, Diabolical, blev udgivet i 2006. Forinden havde bandet udsendt sine to f\xc3\xb8rste singler, "The Pentagram Burns" og "K.I.N.G.". Sidstn\xc3\xa6vnte single opn\xc3\xa5ede en 7.-plads p\xc3\xa5 singlehitlisten i Norge. Albummet er blevet betegnet som "den logiske forts\xc3\xa6ttelse af Volcano", omend der l\xc3\xa6gges st\xc3\xb8rre v\xc3\xa6gt p\xc3\xa5 simplicitet. Allmusic skrev blandt andet, at "Selvom Satyricons sj\xc3\xa6le muligvis stadig tilh\xc3\xb8rer Satan, tilh\xc3\xb8rer deres hjerter tilsyneladende Kiss" og konkluderede, at "der er nok omvendt musikalsk k\xc3\xa6tteri til at sende den gennemsnitlige black metal-klassicist tilbage til sin kiste i en fart"._NEWLINE_Ligesom sin forg\xc3\xa6nger solgte Now, Diabolical ekstraordin\xc3\xa6rt godt, og albummet n\xc3\xa5ede h\xc3\xb8jere hitlisteplaceringer end sin forg\xc3\xa6nger. S\xc3\xa5ledes blev det nr. 2 i Norge, nr. 28 i Finland og, som noget nyt, nr. 47 i Sverige. I den efterf\xc3\xb8lgende periode turnerede bandet yderligere og var blandt andet i Danmark hvor de optr\xc3\xa5dte p\xc3\xa5 The Rock i K\xc3\xb8benhavn 25. november 2006 samt hovednavn p\xc3\xa5 Inferno Metal Festival i Oslo for f\xc3\xb8rste gang i marts 2008. _NEWLINE_Det seneste album, The Age of Nero, blev udgivet i slutningen af 2008. Forinden havde bandet udgivet en single ("Black Crow on a Tombstone") og en ep (My Skin is Cold) med materiale fra albummet. Albummet fulgte samme spor som sin forg\xc3\xa6nger, men blev af Allmusic alligevel beskrevet som "dristigt, overraskende, opfindsomt og kontroversielt". Det n\xc3\xa5ede en femteplads p\xc3\xa5 hitlisten i Norge, 26.-plads i Sverige, 30.-plads i Finland (det f\xc3\xb8rste Satyricon-album som solgte bedre i Sverige end i Finland) og blev det f\xc3\xb8rste Satyricon-album til at opn\xc3\xa5 en placering p\xc3\xa5 den franske hitliste, hvor det blev nr. 136. Gruppen modtog ogs\xc3\xa5 en Danish Metal Award for "Best International album" for The Age of Nero, som frontmand Satyr personligt modtog._NEWLINE_I k\xc3\xb8lvandet p\xc3\xa5 udgivelsen af The Age of Nero tog bandet p\xc3\xa5 flere turn\xc3\xa9er for at promovere albummet og spillede i den forbindelse blandt andet igen p\xc3\xa5 The Rock 15. april 2009. Senere samme \xc3\xa5r optr\xc3\xa5dte de p\xc3\xa5 Roskilde Festival 2009 i teltet Arena.\n_START_SECTION_\nMusikalsk stil\n_START_PARAGRAPH_\nSatyricon er kendt for musikalsk at have udviklet sig meget fra den ene udgivelse til den n\xc3\xa6ste. Bandets vokalist/guitarist/bassist/keyboardspiller, Satyr, har v\xc3\xa6ret bandets eneste sangskriver siden deres anden demo, The Forest Is My Throne, og er eneansvarlig for den musikalske retning, bandet har taget. Duoens anden halvdel, trommeslager Frost, har selv understreget, at hans rolle i bandet udelukkende er som trommeslager og har udtalt, at "Satyricon er streng disciplin" for ham._NEWLINE_Bandet har gennem \xc3\xa5rene bev\xc3\xa6get sig i flere forskellige retninger inden for black metal, fra tidlig middelalderinspireret traditionel black metal (d\xc3\xb8bt "medieval metal", middelaldermetal) over meget riff-baseret og teknisk avanceret black metal til nyere, mere simpel, rock-baseret og mainstream-appellerende metal._NEWLINE_Deres tidligste album indeholdt mange egenskaber fra \'traditionel\' black metal ligesom udgivelser af de andre bands fra den norske b\xc3\xb8lge, som Satyricon var en del af: Deriblandt den typiske black metal-vokal og den generelle underproduktion \xe2\x80\x93 omend sidstn\xc3\xa6vnte blot skyldtes bandets finansielle problemer, og ikke n\xc3\xb8dvendigvis var tilsigtet. Debutalbummet, The Shadowthrone, og bandets anden demo skilte sig dog ud fra andre black metal-udgivelser ved deres brug af fl\xc3\xb8jte og akustisk guitar i et fors\xc3\xb8g p\xc3\xa5 at skabe en "middelalderlig stemning" \xe2\x80\x93 en tendens som Satyr senere udforskede n\xc3\xa6rmere i sit eget sideprojekt Wongraven, navngivet efter hans eget efternavn, hvor han spillede akustisk og ambient folkemusik._NEWLINE_Satyricon blev hyldet for Nemesis Divina i 1996, som med sin klare produktion og blanding af ekstrem hastighed og avancerede sangstrukturer skabte et "storartet mesterv\xc3\xa6rk", som stadig i dag af nogle betragtes som bandets h\xc3\xb8jdepunkt. Selvom bandet stadig brugte synthesizere i deres musik, var Nemesis Divina i langt h\xc3\xb8jere grad musikalsk centreret omkring guitarriffs og trommer. Denne tendens fortsatte p\xc3\xa5 bandets n\xc3\xa6ste udgivelser, og brugen af synthesizer blev udfaset._NEWLINE_Albummet Volcano markerede tydeligere end nogen anden udgivelse en musikalsk skillelinje for bandet. Lyden p\xc3\xa5 albummet var sammenlignet med sine forg\xc3\xa6ngere langt mere rockbaseret og appellerede i en hidtil uset grad til mainstream-metalkulturen. Efterf\xc3\xb8lgende album har p\xc3\xa5 samme m\xc3\xa5de distanceret sig mere og mere fra bandets black metal-r\xc3\xb8dder, og albummet Now, Diabolical er s\xc3\xa5gar blevet kaldt "p\xc3\xa5 gr\xc3\xa6nsen til pop/rock". Det nyeste album, The Age of Nero, er dog blevet beskrevet som en delvis tilbagevenden til black metal-musikken. Beat Magazine skrev: "Hvor Now, Diabolical ligger p\xc3\xa5 gr\xc3\xa6nsen til pop/rock, vender den mindre forudsigelige The Age of Nero tilbage til ekstremmetal-arenaen. Med de kolde, modbydelige tekster om krig og d\xc3\xb8d er det en mere abstrakt fortolkning af black metal end genren oftest forbindes med."'